钦定古今图书集成/明伦汇编/氏族典/第292卷 > 《廖用贤尚友录》 > 汤有容
## 钦定古今图书集成/明伦汇编/氏族典/第292卷 > 《廖用贤尚友录》 > 汤有容

按《万姓统谱》：有容名载，以字行。自少能文章，勇于行
义，不以利害为趋避，时辈多推服之。洪武丙子，举于
乡，教谕广西恭城，再任兴安，闻兄丧，即日疏其情，弃
官归，养母者七年。母曰：“君恩未报，归久恐有罪。”于是
有容复官于容县。时举县大疫，能染人，县尹彭清中
甚病，茕然一身莫近之。有容省视，不离其侧，日令家
人具汤粥，清得不死，人以为难，皆曰：“有容，今之庾衮
也。”仕终唐府伴读。